6.9.2022
MT
Il-Ġurnal Uffiċjali tal-Unjoni Ewropea
C 342/199 Il-Ħamis 17 ta’ Frar 2022
L-isfidi speċifiċi tad-drittijiet tal-bniedem COVID-19 34.
Jissottolinja li l-COVID-19 saħħet b'mod sinifikanti x-xejriet reċenti ta' demokraziji illiberali u reġimi awtokratiċi li jdgħajfu d-demokrazija; jikkundanna l-abbuż tal-kriżi epidemjoloġika minn dawn ir-reġimi biex ikomplu jillimitaw il-libertajiet tal-espressjoni, tal-għaqda u tar-reliġjon u tat-twemmin billi jillimitaw il-funzjonament tal-istituzzjonijiet demokratiċi u jrażżnu d-dissens, inkluż billi jillimitaw il-libertà tal-media kemm online kif ukoll offline u jpoġġu fil-mira tagħhom lill-kritiċi u lill-informaturi b'kampanji ta' malafama; bl-istess mod jikkundanna l-fatt li dawn ir-reġimi wettqu wkoll diskriminazzjoni kontra popolazzjonijiet emarġinati, b'mod partikolari popolazzjonijiet indiġeni u minoranzi oħra, l-użu tal-massa tal-għodod ta' sorveljanza, kampanji ta' diżinformazzjoni, restrizzjonijiet fuq l-aċċess għall-informazzjoni, b'mod partikolari minn media pluralistika u indipendenti permezz ta' waqfien ġenerali tal-internet, trażżin tal-wisa' tal-banda u kontenut imblukkat, l-implimentazzjoni ta' miżuri ta' emerġenza mingħajr kriterji ċari għar-revoka tagħhom, restrizzjonijiet fuq l-eżerċizzju demokratiku tal-elezzjonijiet, u l-użu ta' aċċess selettiv għall-kura tas-saħħa bħala mezz ta' diskriminazzjoni kontra ċerti partijiet tal-popolazzjoni; 35.
Jirrikonoxxi r-rwol importanti tad-difensuri tad-drittijiet tal-bniedem fir-rispons għall-COVID-19 billi jieħdu għadd kbir ta' rwoli ġodda minbarra x-xogħol tagħhom ta' kuljum dwar id-drittijiet tal-bniedem, minkejja r-riskji sinifikanti u sproporzjonati li jiffaċċjaw; jinnota bi tħassib li gvernijiet madwar id-dinja użaw il-pandemija bħala opportunità biex jattakkaw speċifikament lid-difensuri tad-drittijiet tal-bniedem billi jirrifjutaw li jeħilsuhom mill-ħabs, billi jestendu d-detenzjoni incommunicado tagħhom, jirrestrinġu ż-żjarat fil-ħabsijiet, u jagħtu sentenzi fuq akkużi foloz f'seduti ta' smigħ bil-bibien magħluqa; 36.
Jisħaq li l-pandemija tal-COVID-19 kellha impatt negattiv fuq id-drittijiet ekonomiċi u soċjali fil-biċċa l-kbira tal-pajjiżi madwar id-dinja, filwaqt li s-saħħa u l-kriżi ekonomika sussegwenti wasslu għat-tkabbir tal-inugwaljanza fi ħdan il-pajjiżi u bejniethom; jiddenunzja t-tentattivi kontinwi mill-awtoritajiet biex iżommu informazzjoni vitali mill-investi­ gaturi internazzjonali dwar l-oriġini u t-tixrid tal-COVID-19; jenfasizza li l-konsegwenzi negattivi ħafna tal-COVID-19 affettwaw b'mod sproporzjonat lill-gruppi affettwati f'sitwazzjonijiet vulnerabbli, inkluż in-nisa, persuni LGBTIQ, persuni foqra, tfal, persuni b'diżabbiltà, migranti, rifuġjati, persuni li jfittxu l-ażil, minoranzi tar-reliġjon, twemmin u oħrajn, ħaddiema informali u persuni fil-ħabs jew detenzjoni, fost l-oħrajn; jisħaq li l-gruppi f'sitwazzjonijiet vulnerabbli huma wkoll aktar affettwati mill-konsegwenzi ekonomiċi u soċjali negattivi tal-pandemija, kif ukoll ir-restrizzjonijiet fl-aċċess għall-kura tas-saħħa u l-edukazzjoni; jinnota bi tħassib iż-żieda fl-intolleranza, fid-diskriminazzjoni u fid-diskors ta' mibegħda kontra ċerti gruppi f'sitwazzjonijiet vulnerabbli, b'mod partikolari gruppi ta' minoranzi, kif ukoll restrizzjonijiet fuq il-libertajiet fundamentali; 37.
Jisħaq li l-UE għandha żżid l-appoġġ tagħha biex tindirizza l-konsegwenzi negattivi tal-COVID-19, b'mod partikolari għall-gruppi f'sitwazzjonijiet vulnerabbli; jitlob, għal dan il-għan, li l-UE ssaħħaħ b'mod urġenti l-isforzi tagħha biex telimina l-iżbilanċ allarmanti fid-distribuzzjoni globali tal-vaċċini, biex b'hekk twettaq l-impenn preċedenti tagħha li tappoġġja l-vaċċin tal-COVID-19 bħala ben pubbliku globali permezz ta', fost l-oħrajn, it-trasferiment teknoloġiku u ż-żieda tal-produzzjoni lokali, inkluż permezz tal-Pul ta' Aċċess għat-Teknoloġija tal-COVID-19 (C-TAP), sabiex tiżgura li l-vaċċini jkunu disponibbli, aċċessibbli u affordabbli għall-akbar numru ta' nies; jisħaq fuq l-importanza li jiġi appoġġjat it-tisħiħ tas-sistemi tal-edukazzjoni u tal-kura tas-saħħa biex dawn isiru reżiljenti għal theddid futur; iħeġġeġ lill-UE u lill-Istati Membri tagħha jżidu l-finanzjament għall-forniment ta' servizzi bażiċi tas-saħħa pubblika; jissottolinja, f'dan il-kuntest, l-importanza tal-protezzjoni soċjali; jappella għal appoġġ akbar għat-teknoloġiji innovattivi għal dan il-għan u jilqa' r-rispons ta' Tim Ewropa; jirrikonoxxi d-dritt għas-saħħa fiżika u mentali, li f'ħafna pajjiżi għadha soġġetta għal stigma u diskriminazzjoni, u jissottolinja kif il-pandemija tal-COVID-19 żvelat negliġenza enormi fl-għoti tal-kura tas-saħħa mentali;
Id-difensuri tad-drittijiet tal-bniedem 38.
Ifaħħar il-ħidma importanti li saret mid-difensuri kollha tad-drittijiet tal-bniedem madwar id-dinja, xi kultant bl-aktar konsegwenzi severi, u jieħu din l-opportunità biex jirrikonoxxi l-kontribut tad-difensuri kollha tad-drittijiet tal-bniedem għall-moviment tad-drittijiet tal-bniedem; itenni li d-difensuri tad-drittijiet tal-bniedem spiss ikunu l-uniċi interlokuturi li jistgħu jwettqu monitoraġġ fuq il-post u protezzjoni tad-drittijiet tal-bniedem f'territorji bħal dawk taħt okkupazzjoni jew annessjoni, speċjalment f'ċerti żoni ta' kunflitt iffriżat, fejn ikun hemm kapaċitajiet limitati ta' involviment kemm għall-komunità internazzjonali kif ukoll għall-UE; 39.
Jinsab imħasseb serjament dwar is-sitwazzjoni prekarja tad-difensuri tad-drittijiet tal-bniedem u jiddeplora l-fatt li huma l-vittmi ta' vjolenza li qed tiżdied, inkluż qtil immirat; jinnota li xi pajjiżi għandhom riżultati passati partikolarment inkwetanti fir-rigward tal-persekuzzjoni, il-fastidju, l-intimidazzjoni, il-ħtif u l-qtil ekstraġudizzjarju tad-difensuri tad-drittijiet tal-bniedem; jissottolinja s-sitwazzjoni partikolarment severa għad-difensuri tad-drittijiet tal-bniedem nisa, tax-xogħol, ambjentali u indiġeni, li kompliet tiġi aggravata mill-COVID-19; jiddeplora ż-żieda fl-użu ta' tekniki bħal